F 1

3. การประกอบธุรกิจของแต่ละสายผลิตภัณฑ์

(1) ลักษณะของผลิตภัณฑ์

ผลิตภัณฑ์หลักของบริษัทฯคือ กุ้งแช่แข็ง บริษัทฯมีการผลิตกั้งเช่นกัน
แต่มีปริมาณรวมกันเพียงประมาณร้อยละ 1.3 ของผลิตภัณฑ์ทั้งหมด ร้อยละ 98.7
ของผลิตภัณฑ์ของบริษัทจะเป็นกุ้งแช่แข็งซึ่งสามารถแบ่งประเภทตามขบวนการผลิตได้เป็น 4 ชนิด
หลักดังนี้

1.  HEAD-ON,SHELL-ON คือ กุ้งที่อยู่ในสภาพธรรมชาติที่มีหัวเปลือกและหางอยู่ครบ

2.  HEADLESS คือกุ้งที่ถูกเด็ดหัวออก แต่ลำตัวยังมีเปลือกและหางอยู่ครบตามธรรมชาติ

3.  TAIL-ON คือ กุ้งที่เอาหัวและเปลือกออก แต่ยังคงเหลือเปลือกปล้องสุดท้ายที่ติดกับแพนหาง

4.  PEELED เป็นกุ้งที่เอาหัวและเปลือกออกทั้งตัวแล้ว มีทั้งชนิดชักไส้ (DEVEINED) และไม่ชักไส้
    (UNDEVEINED)

กุ้งดังกล่าวทั้ง 4 ชนิด มีทั้งประเภทที่อยู่ในสภาพกุ้งสดแช่แข็ง
และสภาพกุ้งต้มแช่แข็งนอกเหนือจากนี้แล้ว บริษัทยังผลิตกุ้งชุปแป้ง COCKTAIL SHRIMP และกุ้งซูชิ

(2) การตลาดและภาวะการแข่งขัน

(1) ลักษณะการตลาดของผลิตภัณฑ์

  (1) กลยุทธ์ทางการตลาด

บริษัทฯจะเน้นเรื่องคุณภาพของผลิตภัณฑ์เป็นหลัก เนื่องจากปรัชญาการทำธุรกิจของบริษัทฯคือ
จำหน่ายสินค้าคุณภาพสูงในราคาอันเหมาะสม บริษัทฯได้เปรียบกว่าคู่แข่งอื่นๆ
ในการที่บริษัทฯมีที่ตั้งโรงงานอยู่ใกล้แหล่งวัตถุดิบ ทั้งที่สงขลา ปัตตานี ระนอง และตราด
ซึ่งทำให้บริษัทฯสามารถประหยัดค่าขนส่งวัตถุดิบ
อีกทั้งยังได้รับวัตถุดิบที่สดกว่าเนื่องจากไม่เสียเวลาในการขนส่ง
ซึ่งส่งผลให้บริษัทฯสามารถผลิตสินค้าคุณภาพสูงและจำหน่ายในราคาอันเหมาะสม

นอกจากนี้ บริษัทฯยังมีผลิตภัณฑ์หลากหลายชนิดและมีความยืดหยุ่นสูง
ทำให้สามารถลดความเสี่ยงอันเกิดจากรสนิยมของผู้บริโภคที่เปลี่ยนไป

ลูกค้ากลุ่มเป้าหมายของบริษัทฯ ยังคงเป็นลูกค้าญี่ปุ่น
เพราะการจำหน่ายให้ลูกค้าญี่ปุ่นจะได้ราคาดีกว่า
ในขณะเดียวกันลูกค้าญี่ปุ่นก็ต้องการสินค้าที่มีคุณภาพดี
ซึ่งสอดคล้องกับนโยบายของบริษัทฯส่วนในด้านราคา บริษัทฯไม่สามารถกำหนดราคาอย่างตายตัวได้
เพราะอาหารทะเลเป็นสินค้าเกษตรราคาจึงขึ้นลงตามภาวะราคาของสินค้าในตลาดโลก
ซึ่งขึ้นอยู่กับอุปสงค์และอุปทาน

F 2

ในการดำเนินนโยบายผลิตสินค้าคุณภาพสูง บริษัทฯมีต้นทุนในการผลิต
และราคาสินค้าที่สูงกว่าผู้ผลิตอื่น ๆ ซึ่งเป็นข้อจำกัดของบริษัทฯในการเพิ่มส่วนแบ่งตลาด

(2) การจำหน่ายและช่องทางการจำหน่าย

ด้านการจัดจำหน่าย กว่าร้อยละ 90 ของยอดส่งออกนั้น
บริษัทจะจำหน่ายโดยตรงให้กับผู้นำเข้าหรือโรงงานผลิตอาหารสำเร็จรูปของตลาดในญี่ปุ่น
สหรัฐอเมริกา และยุโรป ส่วนที่เหลือบริษัทจะขายผ่านนายหน้าโดยจ่ายค่าธรรมเนียมในอัตราร้อยละ
0.5-1.0

ภาวะการณ์ด้านการขายของกุ้งแช่แข็งขึ้นอยู่กับปัจจัยต่าง ๆ เช่น ปริมาณวัตถุดิบ
ปริมาณการบริโภคของประชาชน รสนิยมผู้บริโภคที่เปลี่ยนแปลงไป คุณภาพของผลิตภัณฑ์และราคา

(3) ลักษณะของลูกค้า

บริษัทฯมีลูกค้าประจำอยู่ประมาณ 35 ราย และในปี 2545 บริษัทฯขายผลิตภัณฑ์ให้แก่ลูกค้ารายใหญ่
10 ราย ในปริมาณร้อยละ 73 ของยอดจำหน่ายทั้งหมด

สัดส่วนการขายให้ลูกค้า 10 รายแรก

+----------------+-----------------+-----------------+-----------------+
| ปี              | 2543            | 2544            | 2545            |
+----------------+-----------------+-----------------+-----------------+
| สัดส่วน (%)      | 63              | 68              | 73              |
+----------------+-----------------+-----------------+-----------------+

หมายเหตุ : บริษัทฯไม่มีการขายให้ลูกค้ารายใดรายหนึ่งในสัดส่วนเกินกว่า 30% ของยอดขาย

ถึงแม้ว่าจำนวนลูกค้าประจำจะมีไม่มากรายนัก บริษัทฯก็จะไม่ได้รับผลกระทบอย่างรุนแรง
ในกรณีที่บริษัทฯจะต้องสูญเสียลูกค้ารายหนึ่งรายใด
ทั้งนี้เนื่องจากบริษัทฯขายผลิตภัณฑ์โดยใช้เครื่องหมายการค้าของตนเอง ซึ่งเป็นที่นิยมของผู้บริโภค
ฉะนั้นหากทางบริษัทฯต้องสูญเสียลูกค้ารายใดรายหนึ่ง ลูกค้ารายอื่นก็จะเสริมช่องว่างในตลาดนั้น
เนื่องจากบริษัทฯใช้เครื่องหมายการค้าของตัวเอง

บริษัทฯและบริษัทย่อย ส่งออกอาหารทะเลแช่แข็งให้ลูกค้าญี่ปุ่นสูงสุดถึงร้อยละ 73 และอีกร้อยละ 9
เป็นของสหรัฐอเมริกา ร้อยละ 15 เป็นตลาดยุโรป ส่วนที่เหลืออีกร้อยละ 3
เป็นการส่งออกไปยังประเทศต่าง ๆ ในเอเซีย (ไม่รวมญี่ปุ่น) และออสเตรเลีย

F 3

สัดส่วนการจำหน่ายแยกตามประเทศ (%)

  ----------------- ----------------- ----------------- -----------------
  ประเทศ            2543              2544              2545

  ญี่ปุ่น               70                80                73

  สหรัฐอเมริกา        20                8                 9

  ยุโรป              7                 10                15

  อื่น ๆ              3                 2                 3
  ----------------- ----------------- ----------------- -----------------

(ข) ภาวะอุตสาหกรรมและการแข่งขัน

ตลาดหลักของกุ้งแช่แข็งของไทยคือ ญี่ปุ่น สหรัฐอเมริกา และยุโรป
ซึ่งมีมูลค่าการนำเข้ากุ้งแช่แข็งจากไทยประมาณร้อยละ 80 ของมูลค่าการส่งออกทั้งสิ้น ส่วนตลาดอื่น
ๆ ซึ่งมีการนำเข้าในปริมาณน้อยคือ สิงค์โปร์ ออสเตรเลีย แคนาดา ไต้หวัน และมาเลเซีย เป็นต้น

ขนาดของตลาดกุ้งแช่แข็งได้เติบโตอย่างรวดเร็วในช่วงสิบกว่าปีที่ผ่านมา
ทั้งนี้เนื่องจากเศรษฐกิจโลกที่เติบโตอย่างมีเสถียรภาพและต่อเนื่อง
ทำให้อาหารทะเลซึ่งเคยเป็นอาหารประเภท Luxury
กลายเป็นอาหารระดับกลางที่คนทั่วไปมีกำลังหาซื้อมาบริโภคได้
และตลาดสำหรับอาหารทะเลจะยังคงเติบโตต่อไปตราบเท่าที่เศรษฐกิจโลกยังเติบโตอยู่อย่างต่อเนื่อง
โดยเฉพาะอย่างยิ่งอาหารทะเลประเภทกุ้งแช่แข็ง ทั้งนี้เนื่องจากกุ้งสามารถเลี้ยงในฟาร์มได้
ส่งผลให้อุตสาหกรรมกุ้งแช่แข็งสามารถเพิ่มปริมาณผลิตผลเพื่อสนองความต้องการได้

อุตสาหกรรมกุ้งแช่แข็งมีการแข่งขันค่อนข้างสูงทั้งในและต่างประเทศ ประเทศคู่แข่งที่สำคัญคือ
อินโดนีเซีย อินเดีย เอควาดอร์ เวียดนาม และจีน
ซึ่งล้วนมีราคาวัตถุดิบและค่าแรงต่ำกว่าประเทศไทย ส่วนภายในประเทศ
ขณะนี้ประเทศไทยมีกำลังการผลิตเกินกว่าปริมาณวัตถุดิบที่ใช้ป้อนโรงงาน
การแข่งขันในการจัดซื้อวัตถุดิบจึงค่อนข้างรุนแรง

การตรวจพบสารเคมีต้องห้ามตกค้างในกุ้งแช่แข็งในอัตราที่เกินกำหนดในต้นปี 2545
มีผลให้การส่งออกกุ้งไปยุโรปลดลง กอปรกับราคากุ้งในตลาดโลกลดลง
ผู้เลี้ยงในประเทศจึงได้ชะลอหรือลดการเลี้ยงกุ้งในปี 2545
ยังผลให้ผลผลิตและการส่งออกกุ้งแช่แข็งลดลงทั้งปริมาณและมูลค่า
ปริมาณการส่งออกกุ้งของประเทศไทยในปี 2545 ลดลงจากปี 2544 ในอัตราร้อยละ 16.9
และมูลค่าการส่งออกได้ลดลงในอัตราร้อยละ 26 ในปี 2544
มูลค่าการส่งออกกุ้งของประเทศไทยคือ 97,002 ล้านบาท แต่ในปี 2545 มูลค่าได้ลดลงเหลือ
71,708 ล้านบาท

F 4

บริษัทฯมีความสามารถในการแข่งขันในอุตสาหกรรมอาหารทะเลแช่แข็งได้ดีพอสมควร
ทั้งนี้เนื่องจากมีปัจจัยหลาย ๆ อย่างที่เอื้ออำนวยต่อบริษัทฯ
การที่โรงงานของบริษัทฯตั้งอยู่ใกล้แหล่งวัตถุดิบเป็นข้อได้เปรียบของบริษัทฯ
ทำให้บริษัทฯสามารถรับซื้อวัตถุดิบที่สดเพื่อผลิตสินค้าที่มีคุณภาพสูงได้

ความยากง่ายของคู่แข่งรายใหม่

อุตสาหกรรมอาหารทะเลแช่แข็งเป็นอุตสาหกรรมที่ใช้เทคโนโลยีค่อนข้างพื้นฐาน
และเงินลงทุนก็ไม่สูงมาก การที่รายใหม่จะเข้ามาประกอบธุรกิจในอุตสาหกรรมนี้จึงค่อนข้างง่าย

สินค้าทดแทน

กุ้งแช่แข็งเป็นสินค้าประเภทอาหาร ดังนั้นสินค้าทดแทนจะมีมาก ขึ้นอยู่กับกำลังซื้อของลูกค้าเป็นหลัก
เนื่องจากกุ้งมีราคาค่อนข้างสูง จึงขายได้ดีในภาวะเศรษฐกิจที่ดี เมื่อเศรษฐกิจถดถอย
ผู้บริโภคมักถามหาอาหารที่มีราคาต่ำกว่า

อำนาจต่อรอง

กุ้งแช่แข็งเป็นสินค้าเกษตร (Commodity)
อำนาจต่อรองอาจเป็นของผู้ซื้อหรือผู้ขายก็ได้ขึ้นอยู่กับภาวะตลาด
ถ้าสินค้าล้นตลาดผู้ซื้อจะมีอำนาจต่อรอง แต่หากสินค้าขาดตลาดอำนาจต่อรองจะเป็นของผู้ขาย
ราคามักจะเป็นไปตามกลไกตลาด

(3) การจัดหาผลิตภัณฑ์

 (ก) การผลิต

กำลังการผลิตและปริมาณการผลิตจริง

บริษัทฯและบริษัทย่อย มีโรงงานผลิตอาหารทะเลแช่แข็งรวมทั้งสิ้น 4 แห่ง แบ่งเป็นของบริษัทฯ 2
แห่ง และบริษัทย่อยอีก 2 แห่ง ในปี 2545 บริษัทย่อยของบริษัทฯ คือ บริษัท เทพพิทักษ์ซีฟูดส์ จำกัด
ได้เพิ่มกำลังการผลิตอีกประมาณ 245% เพื่อรองรับสินค้ามูลค่าเพิ่มที่อาจมีขึ้นในอนาคต
บริษัทฯและบริษัทย่อยมีกำลังผลิตรวมทั้งสิ้น 33,912 ตัน มีรายละเอียดดังนี้

F 5

  ------------------------------------- ------------ ---------- ----------
  กำลังการผลิต (ตัน)                       2545         2544       2543

  บมจ.ห้องเย็นโชติวัฒน์หาดใหญ่ (นาหม่อม)       19,384       19,384     13,684

  บมจ.ห้องเย็นโชติวัฒน์หาดใหญ่ (ระนอง)        1,150        1,150      1,150

  บจก.เทพพิทักษ์ซีฟูดส์ (ปัตตานี)               12,810       3,710      3,710

  บจก.ทีเอสเอฟซีฟู้ด (ตราด)                 568          568        568

  ปริมาณการผลิต (ตัน)                                              

  บมจ.ห้องเย็นโชติวัฒน์หาดใหญ่ (นาหม่อม)       4,333        5,309      5,862

  บมจ.ห้องเย็นโชติวัฒน์หาดใหญ่ (ระนอง)        1,625        1,692      1,336

  บจก.เทพพิทักษ์ซีฟูดส์ (ปัตตานี)               5,717        4,762      4,045

  บจก.ทีเอสเอฟซีฟู้ด (ตราด)                 240          308        217

  การใช้กำลังการผลิต (%)                                           

  บมจ.ห้องเย็นโชติวัฒน์หาดใหญ่ (นาหม่อม)       22.35        27.39      42.84

  บมจ.ห้องเย็นโชติวัฒน์หาดใหญ่ (ระนอง)        141.30       147.13     116.17

  บจก.เทพพิทักษ์ซีฟูดส์ (ปัตตานี)               44.63        128.36     109.03

  บจก.ทีเอสเอฟซีฟู้ด (ตราด)                 42.25        54.23      38.20

  อัตราเพิ่ม/ลดของปริมาณการผลิต (%)                                  

  บมจ.ห้องเย็นโชติวัฒน์หาดใหญ่ (นาหม่อม)       (18.38)      (9.43)     (0.07)

  บมจ.ห้องเย็นโชติวัฒน์หาดใหญ่ (ระนอง)        (3.96)       26.65      (27.47)

  บจก.เทพพิทักษ์ซีฟูดส์ (ปัตตานี)               20.05        17.73      7.10

  บจก.ทีเอสเอฟซีฟู้ด (ตราด)                 (22.08)      41.94      6.37
  ------------------------------------- ------------ ---------- ----------

หมายเหตุ : ทำงานวันละ 1 กะ กะละ 8 –10 ชั่วโมง

ที่ตั้งโรงงานนาหม่อม : เลขที่ 4/2 หมู่ที่ 3 ถนนสายเอเซีย 43 ตำบลนาหม่อม

อำเภอนาหม่อม จังหวัดสงขลา 90310

ที่ตั้งโรงงานระนอง : เลขที่ 93/17-18 หมู่ที่ 5 ถนนสะพานปลา ตำบลบางริ้น

อำเภอเมือง จังหวัดระนอง 85000

F 6

ที่ตั้งโรงงาน : เลขที่ 96/22 หมู่ที่ 8 ถนนนาเกลือ ตำบลบานา

บริษัท เทพพิทักษ์ซีฟูดส์ จำกัด อำเภอเมือง จังหวัดปัตตานี 94000

ที่ตั้งโรงงาน : เลขที่ 216 หมู่ที่ 7 ถนนสายสนามบิน ตำบลคลองใหญ่

บริษัท ที.เอส.เอฟ. ซีฟู้ด จำกัด อำเภอคลองใหญ่ จังหวัดตราด 23110

 วัตถุดิบ

วัตถุดิบที่บริษัทฯใช้ส่วนใหญ่เป็นกุ้งกุลาดำซึ่งเป็นกุ้งที่เลี้ยงจากฟาร์มกุ้ง ในปี 2545
ปริมาณผลผลิตกุ้งกุลาดำในประเทศได้ลดลงในอัตราร้อยละ 16.9 เมื่อเทียบกับปี 2544
เนื่องจากราคากุ้งกุลาดำได้ลดลงอย่างมากในปี 2545
ยังผลให้ผู้เลี้ยงกุ้งชะลอการเลี้ยงและลดปริมาณของผลผลิต
อีกทั้งประเทศในสหภาพยุโรปได้ตรวจพบสารเคมีต้องห้ามตกค้างในอัตราที่เกินกำหนด
จึงเพิ่มความเข้มงวดในการตรวจสอบกุ้งที่จะนำเข้าไปยังสหภาพยุโรป
โรงงานผลิตกุ้งแช่แข็งมีความจำเป็นต้องเพิ่มความเข้มงวดในการตรวจสอบวัตถุดิบที่ตนจัดซื้อ
เป็นอีกสาเหตุหนึ่งที่ทำให้ผู้เลี้ยงกุ้งชะลอการเลี้ยงเพื่อลดความเสี่ยง

ราคาเฉลี่ยของกุ้งที่บริษัทฯจัดซื้อได้ลดลงจาก 249.53 บาทต่อกิโลกรัมในปี 2544 เหลือกิโลกรัมละ
219.49 บาทในปี 2545 และมูลค่าการจัดซื้อวัตถุดิบของบริษัทฯได้ลดลงจาก 2,664 ล้านบาทในปี
2544 เป็น 1,944 ล้านบาทในปี 2545 ดังแสดงในตารางข้างล่าง

ราคาเฉลี่ยของวัตถุดิบ

  ----------- ----------- ----------- ----------- ----------- -----------
  ปี           2541        2542        2543        2544        2545

  ราคา (บาท)  252.88      241.04      284.81      249.53      219.49
  ----------- ----------- ----------- ----------- ----------- -----------

 มูลค่าการจัดซื้อวัตถุดิบ (กุ้ง) ของบริษัท

  -------------------- ---------------- ---------------- ----------------
  ปี                    2543             2544             2545

  มูลค่า (ล้านบาท)        3,104            2,664            1,944
  -------------------- ---------------- ---------------- ----------------

F 7

ขั้นตอนการผลิตและเทคโนโลยีการผลิต

หลังจากที่นำวัตถุดิบที่โรงงานรับซื้อจากสะพานปลา หรือนากุ้งมาทำความสะอาดขั้นแรกแล้ว
ฝ่ายผลิตก็จะตรวจดูสภาพวัตถุดิบ
เพื่อตัดสินใจว่าวัตถุดิบดังกล่าวเหมาะสมที่จะนำไปแปรรูปเป็นผลิตภัณฑ์ชนิดใด
หลังจากนั้นวัตถุดิบก็จะผ่านกระบวนการหักหัว, ปอกเปลือก, ต้ม หรือผ่า แล้วแต่ชนิดของผลิตภัณฑ์
ก่อนที่จะนำมาทำความสะอาดอีกครั้ง
เมื่อวัตถุดิบผ่านกระบวนการแปรรูปขั้นแรกแล้วก็จะนำไปคัดขนาด, แบ่งเกรด และชั่งน้ำหนัก
เพื่อเตรียมบรรจุลงในถาดและนำไปแช่แข็งที่ความเย็น -40 องศาเซลเซียส
(ขั้นตอนการผลิตได้แสดงไว้ในแผนภูมิที่ 1)

ระบบแช่เยือกแข็งที่บริษัทใช้ในปัจจุบันมีอยู่ 4 ระบบ คือ

1.  ระบบ Air Blast Freezer เป็นระบบแช่เยือกแข็ง โดยใช้อุณหภูมิประมาณ -40
    องศาเซลเซียส เป็นเวลา 7-10 ชั่วโมง

2.  ระบบ Contact Plate Freezer เป็นการแช่เยือกแข็ง
    โดยผ่านระบบสัมผัสแผ่นโลหะนำความเย็น แต่ใช้เวลาสั้นกว่าระบบ Air Blast
    โดยใช้เวลาประมาณ 2 ชั่วโมงในอุณหภูมิประมาณ -40 องศาเซลเซียส

3.  ระบบ Individual Quick Frozen (IQF)
    เป็นการแช่เยือกแข็งอาหารทะเลสดและกึ่งสำเร็จรูปแบบเป็นชิ้น ๆ โดยใช้เวลาประมาณ
    15-30 นาที ในอุณหภูมิประมาณ -40 องศาเซลเซียส

4.  ระบบ Individual Quick Frozen (IQF) โดยใช้ Liquid Carbon Dioxide
    เพื่อทำให้อาหารทะเลสดและกึ่งสำเร็จรูปเยือกแข็งทันที

เมื่อสินค้าอยู่ในภาวะเยือกแข็งแล้ว จึงนำออกไปบรรจุถุงพลาสติก และใส่กล่องกระดาษแข็ง
แล้วเก็บเข้าห้องเก็บแช่แข็ง (Cold Storage Room) ในอุณหภูมิ -18 องศาเซลเซียส
เพื่อรอการจำหน่ายต่อไป โดยทั่วไปสินค้าที่ทำการแช่แข็งจะสามารถเก็บรักษาไว้ได้นาน 6-24
เดือน

การแช่แข็งของกุ้ง หรือปลาหมึกสด นั้น อาจถูกแช่แข็งด้วยเครื่อง IQF
ซึ่งทำให้ผลิตภัณฑ์เยือกแข็งในทันทีหรือเป็นเวลา 15-30 นาที หรือเครื่อง Blast Freezer
เป็นเวลา 7-10 ชั่วโมง หรือ Contact Freezer ซึ่งจะใช้เวลาประมาณ 2 ชั่วโมง
ขึ้นอยู่กับชนิดของผลิตภัณฑ์

อุตสาหกรรมอาหารทะเลแช่แข็งเป็นอุตสาหกรรมที่ใช้แรงงานสูง (Labor intensive)
และใช้เทคโนโลยีน้อยมาก
เครื่องจักรที่ใช้ในการผลิตอาหารทะเลแช่แข็งใช้เทคโนโลยีขั้นพื้นฐานเท่านั้น และมีวง

F 8

จรชีวิตการใช้งานที่ยาวมาก
โอกาศที่เทคโนโลยีในการผลิตที่ใช้อยู่ในปัจจุบันจะถูกทดแทนด้วยเทคโนโลยีใหม่มีน้อยมาก

บริษัทฯ มีเครื่องจักรและบุคลากรเพียงพอสำหรับการดำเนินธุรกิจ
โดยเฉพาะอย่างยิ่งกำลังการผลิตของเครื่องจักร ปัจจุบันปริมาณการผลิตของบริษัทฯ
ใช้กำลังการผลิตประมาณ 25-30 % เท่านั้น ดังนั้นบริษัทฯ
ยังสามารถเพิ่มปริมาณการผลิตโดยไม่ต้องเพิ่มเครื่องจักร

(ข) ผลกระทบต่อสิ่งแวดล้อม

ในกระบวนการผลิตอาหารทะเลแช่แข็ง จะมีน้ำที่ใช้ทำความสะอาดกุ้งและกั้ง
ซึ่งหากทิ้งไปโดยมิได้รับการบำบัดที่ถูกต้อง ก็จะก่อให้เกิดปัญหาต่อสิ่งแวดล้อม
การควบคุมผลกระทบต่อสิ่งแวดล้อมอยู่ภายใต้ความรับผิดชอบของสำนักเทคโนโลยีสิ่งแวดล้อมโรงงาน
กรมโรงงาน กระทรวงอุตสาหกรรม ทางกระทรวงได้ออกประกาศกระทรวงอุตสาหกรรม ฉบับที่
2/2539 กำหนดมาตรฐานน้ำทิ้งที่เกี่ยวเนื่องกับอุตสาหกรรมอาหารทะเลดังนี้

BOD₅ ไม่เกิน 20 มิลลิกรัมต่อลิตร

SS ไม่เกิน 50 มิลลิกรัมต่อลิตร

และบริษัทสามารถรักษาระดับคุณภาพน้ำทิ้งได้ดีกว่าที่ทางราชการกำหนด คือ
โดยเฉลี่ยน้ำทิ้งของบริษัทจะมี BOD₅ และ SS ดังนี้

BOD₅ ประมาณ 5-10 มิลลิกรัมต่อลิตร

SS ประมาณ 10-30 มิลลิกรัมต่อลิตร

F 9

แผนภูมิที่ 1 ขั้นตอนการผลิต

F 10

(4) งานที่ยังไม่ได้ส่งมอบ

บริษัทไม่ได้ประกอบธุรกิจที่มีลักษณะโครงการระยะยาว จึงไม่มีงานที่ยังไม่ส่งมอบ